Hoekom ontstel God se heiligheid vir ons? - www.bybelkennis.co.za
by Coen Slabber · Published 03/10/2015 · Updated 09/09/2015
S. Lewis het gesê dat mense praat van “vir God ontmoet” asof dit ‘n warm, gemoedelike ondervinding sal wees. They need to think again. As ons in die Bybel lees van mense wat God ontmoet het, sien ons dat C. S. Lewis reg was. Dikwels is dit ‘n toneel van vrees.
Jesaja beskryf dit baie goed: Hulle het so hard geroep dat die deure in hulle kosyne gerammel het en die tempel vol rook geraak het. Toe het ek uitgeroep: “Dit is klaar met my! Ek is verlore! Elke woord oor my lippe is onrein, en ek woon onder ‘n volk van wie elke woord onrein is. En nou het ek die Koning gesien, die Here die Almagtige.” Jesaja kry ‘n blik op God in al sy volmaaktheid. Hoe reageer hy? Dit is klaar met my! Ek is verlore!
Dit is wat gebeur as ons God se heiligheid sien – dit maak ons bang. Selfs die serafs het hulle gesigte bedek. Die deure van die tempel het in hulle kosyne gerammel. Hoekom maak God se heiligheid ons bang?
Om in die teenwoordigheid van grootheid te wees, is vreesaanjaend
Die idee van ‘n vreesaanjaende God is vandag uit die mode uit – nie juis modern nie. Tog in die teenwoordigheid van menslike grootheid voel ons ‘n mate van intimidasie en vrees. Hoeveel te meer moet ons dit nie in die teenwoordigheid van Goddelike grootheid voel nie.
God se heiligheid is vreesaanjaend want dit wys ons goedheid is nie so goed nie
Dit is wat Jesaja ondervind het. Die gom wat sy lewe bymekaar gehou het – sy gevoel van goedheid – word vernietig as hy voor God se rein, absolute goedheid te staan kom. Dit is hoe dit voel as God se teenwoordigheid in jou lewe begin kom – dit is disoriënterend. Jy voel deurmekaar voor alles weer bymekaar kom. Een van die sekerste tekens dat jy God nog nooit ontmoet het nie, is as jy baie goed oor jouself voel. Ons hou daarvan om te vergelyk – ek vergelyk my met ander en sê: “Ek is darem nie so sleg soos … nie.” As ek egter ware heiligheid sien, as ek ware goedheid sien, weet ek ek skiet ver tekort.
God se heiligheid is vreesaanjaend, want dit wys vir my dat my sterkpunte eintlik my swakhede is.
Wat sê Jesaja as hy van God hoor: my lippe is onrein. Jesaja was ‘n profeet – sy lippe was sy trots. Dit is hoe hy die boodskap aan Israel verkondig het. Dit was sy sterkpunt. Maar God wys vir hom dat sy grootste sterkpunt waardeloos is. Selfs sy beste is nie voldoende nie. God se heiligheid maak Jesaja nie skaam vir sy swakhede nie, maar vir sy sterkpunt. Hoekom? Dit is nie werklik ‘n sterkpunt nie. In almal is daar iets waarop ons vertrou – nie noodwendig ons lippe nie. As dit enigiets anders as God se genade is, sal een kyk na God se heiliheid die gom wat ons lewens bymekaar hou, laat loskom. Dit is nie primêr ons swakhede wat ons van God weghou nie. Dit is ons sterkpunte, want as ons sterk is, kyk ons nie meer na God se genade nie.
Is daar dan hoop? Toe Jesaja vir God in al sy heiligheid sien, was hy bevrees. Maar God se heiligheid was nie net vreesaanjaend nie, maar ook reinigend. Daardie selfde God wat hom bevrees gemaak het, bring ‘n gloeiende kool van die altaar en raak Jesaja se mond aan. Noudat die gloeiende kool jou lippe aangeraak het, is jou oortredinge vergewe, jou sonde versoen. Dit was die enigste manier waarop dit vir Jesaja moontlik was om voor die heiligheid van God te staan.
Ons mag die idee van ‘n heilige God weerstaan, maar net ‘n heilige God kan ons reinig. Net ‘n heilige God is ons aanbidding werd. Net ‘n heilige God kan ons weer aanmekaar sit as die gom wat ons lewens bymekaar hou, losgekom het. Net ‘n heilige God kan ons verlangens bevredig.
Laaste 365 Dae: 267,240